เรียนผ่อนส่ง
ใกล้เปิดเทอมผู้ปกครองหลายคนคงหัวหมุนวิ่งหาเงินมาจ่ายทั้งค่าเทอม ค่าชุดเสื้อผ้านักเรียน นักศึกษา อุปกรณ์การเรียน
7 เม.ย. 2558

โดย...ชัตน์วรี
ใกล้เปิดเทอมผู้ปกครองหลายคนคงหัวหมุนวิ่งหาเงินมาจ่ายทั้งค่าเทอม ค่าชุดเสื้อผ้านักเรียน นักศึกษา อุปกรณ์การเรียน ค่าใช้จ่ายจิปาถะ รวมถึงผู้ที่ทำงานแล้วอาจจะหาโอกาสที่จะเพิ่มพูนความรู้ด้วยการศึกษาต่อ แต่เป็นโรคทรัพย์จาง วันนี้จะนำเสนอลู่ทางแหล่งเงินที่มาจ่ายค่าเทอม
1.กู้เงินกองทุนเงินให้กู้ยืมเพื่อการศึกษา (กยศ.) สนับสนุนค่าเล่าเรียน ค่าใช้จ่ายที่เกี่ยวเนื่องกับการศึกษา และค่าครองชีพ แก่นักเรียน นักศึกษาที่มีความจำเป็นตั้งแต่ระดับมัธยมปลายสายสามัญและสายอาชีพ อาชีวศึกษา และอุดมศึกษา โดยไม่คิดดอกเบี้ยระหว่างศึกษาอยู่ และจะต้องชำระเงินคืนหลังจากจบการศึกษาแล้ว 2 ปี โดยกองทุนจะคิดอัตราดอกเบี้ย 1% ต่อปี ระยะเวลาผ่อนชำระคืนทั้งสิ้นไม่เกิน 15 ปี วงเงินกู้ยืม 1.4 หมื่นบาท-2 แสนบาท
2.พึ่งโรงรับจำนำ ซึ่งจะต้องมีสินทรัพย์ไปจำนำ โดยทั่วไปโรงรับจำนำคิดอัตราดอกเบี้ย 1.25% ต่อเดือน หรือดอกเบี้ย 15% ต่อปี ล่าสุดโรงรับจำนำ กทม. จัดโครงการลดดอกเบี้ยเพื่อช่วยเหลือผู้ปกครอง นิสิต นักศึกษา ที่จำเป็นต้องใช้เงินในช่วงเปิดเทอม คิดดอกเบี้ย 0.5% ต่อเดือน ซึ่งจะเริ่มตั้งแต่วันที่ 1 เม.ย.-31 พ.ค. 2558 ให้วงเงินจำนำรายละไม่เกิน 7 หมื่นบาท ส่วนโรงรับจำนำของรัฐ เงินต้นไม่เกิน 5,000 บาท คิดดอกเบี้ย 0.25% ต่อเดือน เงินต้นมากกว่า 5,001 แต่ไม่เกิน 25,000 บาท คิดดอกเบี้ย 0.75% ต่อเดือน เงินต้นมากกว่า 25,001 แต่ไม่เกิน 100,000 บาท คิดดอกเบี้ย 1% ต่อเดือน
3.รูดบัตรเครดิต แต่มีสถานการศึกษาเอกชนบางแห่งเท่านั้น ที่จะมีการให้ชำระค่าเล่าเรียนด้วยบัตรเครดิตได้ รวมทั้งออกบัตรให้ผ่อนชำระได้ 0% นาน 3-6 เดือน ช่วยแบ่งเบาภาระค่าใช้จ่ายบ้าง แต่จะต้องพิจารณาอย่างรอบคอบเพราะสถาบันการศึกษาบางแห่งก็คิดค่าธรรมเนียมการรูดบัตรเครดิตด้วย
4.ขอสินเชื่อจากธนาคารพาณิชย์ โดยมีธนาคารหลายแห่งให้สินเชื่อเพื่อการศึกษา แต่ก็ต้องมีบุคคล หรือมีหลักทรัพย์ค้ำประกัน เช่น สินเชื่อบุคคลเพื่อการศึกษากสิกรไทย ให้เงินกู้เพื่อการศึกษาต่อระดับปริญญาตรี-เอก ในประเทศไทย โดยให้เงินกู้ 80% ของค่าใช้จ่ายแต่ละหลักสูตร สูงสุดไม่เกิน 7.5 แสนบาท ระยะเวลาผ่อน 5-7 ปี ธนาคารกรุงไทย สินเชื่อเพื่อการศึกษาต่างประเทศ อัตราดอกเบี้ยเอ็มอาร์อาร์บวก 3% ระยะเวลาผ่อนชำระไม่เกิน 10 ปี เป็นต้น
ขอเป็นกำลังใจให้ผู้ปกครองและผู้ที่กำลังจะหาเงินกู้เพื่อศึกษาต่อ เพื่ออนาคตที่ดีขึ้น เพราะการเรียนและการศึกษาเป็นการลงทุนกับตัวเองที่ดีที่สุด